SKRIFTLIG FORESPØRGSEL E-1140/03

af Stavros Xarchakos (PPE-DE) til Kommissionen

(1. april 2003)

Om: EBLUL og den systematiske bagtalelse af et EU-medlemsland

Det er velkendt, at de demokratiske friheder og den kulturelle mangfoldighed er solidt forankrede og beskyttede i Grækenland. Inden for disse rammer kan det muslimske mindretal, der lever i det græske Trakien, notere befolkningstilvækst; det råder over talrige medier (aviser, radiostationer, uhindret satellitforbindelse med tyrkiske kanaler, hvoraf mange konstant bagtaler Grækenland, m.m.) og repræsenteres af indvalgte muslimske medlemmer af det græske parlament, og der findes et stort antal muslimske trossamfund, hvis helligdomme bygges og genrejses for penge fra den græske stat.

Alle de øvrige befolkningsgrupper, hvor små de end er, nyder en tilsvarende frihed, sådan som det f.eks. er tilfældet med det meget lille, slavisktalende samfund i Florina, som også har skabt et parti, der driver sin virksomhed fuldstændig frit (det har kontorer og aviser, propaganderer uhindret for sine ideer og forsømmer ingen lejlighed til at fornærme Grækenland og grækerne), idet det i øvrigt opnår totalt ubetydelige resultater ved hvert eneste valg. I den senere tid er der sket en intensivering af den antigræske propaganda, anført af Det Europæiske Kontor for Mindre Udbredte Sprog (EBLUL). For nylig blev der til Europa-Parlamentets medlemmer desuden uddelt en bog (som også Kommissionen har støttet udgivelsen af, hvilket fremgår af bogens side to), hvori det vrimler med råd og anvisninger (side 6 og andre steder i bogen) til Grækenland. På side fem står der, at der i Grækenland findes mennesker, der taler makedonsk, og formanden for EBLUL påpeger (side 12), at grækerne vil blive nødt til at lære engelsk foruden makedonsk (!).

Er Kommissionen (som åbenbart støtter dette kontors aktiviteter økonomisk) enig i Brezigars ubeskrivelige synspunkter vedrørende den angivelige eksistens af et makedonsk sprog? Hvor store beløb (med detaljeret angivelse) har dette kontor nøjagtigt fået tildelt af Den Europæiske Union, og for præcis hvilke år? Af hvilke årsager ydes der økonomisk støtte til et kontor, der fører propaganda imod en medlemsstat? Hvilke aktiviteter driver dette kontor i lande, hvor mindretallenes kulturelle særpræg undertrykkes, som det for eksempel er tilfældet med grækerne i Albanien og Tyrkiet? Ved Kommissionen, om der i EBLUL's kontorer i EU-medlemsstaterne deltager yderliggående nationalistiske elementer, der anspores af tredjelande, og som systematisk skaber spændinger i konkrete områder i Unionen? Kan Kommissionen oplyse navnene på medlemmerne af den græske komité inden for EBLUL samt disse medlemmers beskæftigelse og andre egenskaber?

Svar afgivet på Kommissionens vegne af Viviane Reding

(2. maj 2003)

Det Europæiske Kontor for Mindre Udbredte Sprog (EBLUL) er en uafhængig ikke-statslig organisation, som arbejder til fordel for sprog og sproglig mangfoldighed, og som er baseret på et netværk af udvalg i alle 15 medlemsstater. Det modtager størstedelen af støtten fra Kommissionen under budgetpost A-3015. I 2002 blev EBLUL tildelt en støtte på i alt 810 000 EUR, hvoraf et meget lille beløb (2000 EUR) blev tildelt udvalget i Grækenland direkte.

Den bog, som det ærede medlem nævner i sin skriftlige forespørgsel, redegør for indholdet af en konference om sproglig mangfoldighed i Grækenland, som blev arrangeret af EBLUL i Thessaloniki den 14. og 16. november 2002. Repræsentanter fra Parlamentet, Kommissionen og Europarådet var til stede på konferencen.

På side 35 kan det ærede medlem finde navnene på alle medlemmerne af EBLUL's udvalg i Grækenland og en redegørelse for det græske udvalgs målsætninger.

EU har støttet regionale sprog og mindretalssprog siden 1983. Disse sprog, som tales af 40 mio. mennesker i Europa, betragtes som en integreret del af EU's fælles kulturarv. Med henblik på at ajourføre de videnskabelige oplysninger om regionale sprog og mindretalssprog offentliggjorde Kommissionen i 1996 Euromosaic-undersøgelsen, som giver oplysninger om udbredelsen af forskellige sprog i en række sammenhænge i 12 medlemsstater, herunder Grækenland. Et af hovedmålene med undersøgelsen var at vurdere de forskellige sprogs sociolingvistiske levedygtighed, dvs. om det pågældende

sprog eller sprogsamfunds betydning mindskes, er ved at blive reetableret eller er stabilt. Oplysninger om Euromosaic kan findes på følgende websted: http://europa.eu.int/comm/education/langmin/euromosaic_fr.html

Respekt for mangfoldighed er et af de grundlæggende principper i EU. EF-traktatens artikel 151 giver Det Europæiske Fællesskab til opgave at bidrage til, at medlemsstaternes kulturer kan udfolde sig, idet det respekterer den nationale og regionale mangfoldighed. Den forpligter også Fællesskabet til at tage hensyn til kulturelle aspekter i forbindelse med alle sine aktioner.